দ্বিতীয়ার্ধের শুরুতেই আবারও গোলের দেখা পায় ভারত। সেটি ৪৬ মিনিটে। বামপ্রান্ত দিয়ে ভারতের রক্ষণভাগের খেলোয়াড় লাললিয়ানজুয়ালা ক্ষিপ্রতার সাথে এগিয়ে গিয়ে ডি বক্সের বেশ বাইরে থেকে তার নেয়া বাম পায়ের কোনাকুনি শট শ্রীলংকার জালে জড়িয়ে যায় (২-০)। এ সময় শ্রীলংকার একজন রক্ষণভাগের খেলোয়াড় তাকে বাধা দেয়ার চেষ্টা করেও রুখতে পারেননি। ৭১ মিনিটে আবারও নিশ্চিত গোল থেকে বঞ্চিত হয় ভারত। এ সময় ডানপ্রান্ত থেকে সারথাক গোলির লব থেকে বল পেয়ে যান কাশেম চৌধুরী। ডি বক্সের ভেতরে ঢুকে তার নেয়া বাম পায়ের শট ক্রসবারে লেগে ফেরত আসে। ফিরতি বলে বদলি স্ট্রাইকার মানভীর সিং-এর নেয়া শট ক্রস বারের উপর দিয়ে বাইরে যায়। দ্বিতীয়ার্ধের প্রায় পুরো সময় জুড়েই শ্রীলংকার সীমানায় বল ছিল। তারপরও দুই গোলের জয় নিয়েই সন্তুষ্ট থাকতে হয় ভারতকে। এদিকে আজ বৃহস্পতিবার বিকেল ৪টায় ‘এ’ গ্রুপের ম্যাচে নেপালের মুখোমুখি হবে ভুটান আর সন্ধ্যা ৭টায় নিজেদের দ্বিতীয় ম্যাচে পাকিস্তানের মুখোমুখি হবে স্বাগতিক বাংলাদেশ।